ຫົວໜ້າສະຫະປະຊາຊາດ ຈະໄປຢ້ຽມຢາມຍີ່ປຸ່ນ
ທ່ານ​ພັນ​ກິ​ມູນ ຈະໄປຢ້ຽມຢາມ​ຂົງ​ເຂດ​ຕ່າງໆ ​ທີ່​ຖືກ​ຄື້ນຟອງ​ຍັກ​ສຸ​ນາ​ມິປະທະ ແລະພົບປະ ກັບພວກອົບພະຍົບແລະນາຍົກລັດຖະມົນຕີຍີ່ປຸ່ນ.
ທ່ານພັນກິມູນ ເລຂາທິການໃຫຍ່ສະຫະປະຊາຊາດ ຈະທໍາການຢ້ຽມຢາມຂົງເຂດຕ່າງໆທີ່ຖືກຄື້ນຟອງຍັກສຸນາມິປະທະ ໃກ້ໆກັບໂຮງໄຟຟ້ານີວເຄລຍ Fukushima ໃນລະຫວ່າງການຢ້ຽມຢາມຍີ່ປຸ່ນໃນສັບປະດາໜ້ານີ້ ສະຫະປະຊາຊາດກ່າວໃນວັນອັງຄານວານນີ້ວ່າ ທ່ານພັນກິມູນຢາກເຫັນດ້ວຍຕົນເອງ ຄວາມເສຍຫາຍທີ່ໄດ້ຮັບຈາກໄພແຜ່ນດິນໄຫວແລະຄື້ນຟອງສຸນາມິ ເມື່ອວັນທີ 11 ມີນາ ແລ້ວນີ້ ທີ່ໄດ້ທໍາລາຍຫລາຍໆຫົວເມືອງຢ່າງຮາບຄາບຈໍາດິນແລະເຮັດໃຫ້ປະຊາຊົນເສຍ ຊີວິດແລະຫາຍສາບສູນໄປຈໍານວນຫລາຍກວ່າ 20 ພັນຄົນນັ້ນ ສະຫະປະຊາຊາດ ກ່າວ ວ່າ ທ່ານພັນກິມູນຈະໄປຢ້ຽມາມສູນອົບພະຍົບແຫ່ງນຶ່ງ ເພື່ອທໍາການໂອ້ລົມສົນທະນາ ກັບພວກຊາວບ້ານຊາວເມືອງ ທີ່ໄດ້ຖືກອົບພະຍົບມາອາໄສຢູ່ໃນສູນດັ່ງກ່າວຕັ້ງແຕ່ຄື້ນ ຟອງຍັກສຸນາມິໄດ້ທໍາລາຍເຕົາປັ່ນໄຟຟ້າ 3 ໜ່ວຍ ເຮັດໃຫ້ກໍາມັນຕະພາບລັງສີນີວເຄລຍ ຮົ່ວໄຫລອອກມາຈາກໂຮງໄຟຟ້ານີວເຄລຍ Fukushima Daichi ນັ້ນ ທ່ານພັນກິມູນໄດ້ກ່າວຕໍ່ສື່ມວນຊົນຍີ່ປຸ່ນວ່າ ທ່ານຢາກສະແດງຄວາມຍ້ອງຍໍສັນລະເສີນ ຕໍ່ວິທີການຮັບມືກັນໄພຫາຍະນະຂອງລັດຖະບານແລະປະຊາຊົນຍີ່ປຸ່ນນັ້ນ ສະຫະປະຊາຊາດກ່າວວ່າ ການຢ້ຽມຢາມຊຶ່ງຈະເລີ້ມຂຶ້ນໃນວັນເສົາຈະມານີ້ ຈະພາທ່ານ ພັນກິມູນໄປຍັງເກົາຫລີໃຕ້ ບ້ານເກີດເມືອງນອນຂອງທ່ານເຊ່ນກັນ ເພື່ອເປີດກອງປະ ຊຸມໂຕແບບບັ້ນນຶ່ງຂອງສະຫະປະຊາຊາດ ຊຶ່ງຈະມີໂຕແທນພວກນັກສຶກສາ 600 ຄົນ ຈາກ 53 ປະເທດ ເຂົ້າຮ່ວມນໍາ ສະຫະປະຊາຊາດກ່າວວ່າ ທ່ານພັນກິມູນຈະພົບປະຢູ່ທີ່ກຸງໂຕກຽວກັບນາຍົກລັດຖະມົນ ຕີ Naoto Kan ແລະທ່ານ Takeaki Matsumoto ລັດຖະມົນຕີຕ່າງປະເທດຂອງຍີ່ປຸ່ນ ທີ່ກຸງໂຊນ ທ່ານຈະພົບປະກັບປະທານາທິບໍດີ Lee Myung-bak ແລະລັດຖະມົນຕີຕ່າງ ປະເທດ Kim Sung-hwan ຕະຫຼອດທັງເຈົ້າໜ້າທີ່ອື່ນໆຂອງເກົາຫລີໃຕ້